REPUBLIKA HRVATSKA
LIČKO-SENJSKA ŽUPANIJA 
OPĆINA BRINJE
OPĆINSKO VIJEĆE		

KLASA: 400-08/20-01/13
UR.BROJ: 2125/04-20-02
Brinje, 16.12.2020. godine

         Na temelju članka 14. Zakona o proračunu (NN br. 87/08, 136/12 i 15/15) i članka 30. Statuta Općine Brinje (Županijski glasnik Ličko-senjske županije br. 16/13, 32/17, 06/18, 5/20), Općinsko Vijeće Općine Brinje na 18. sjednici održanoj dana 16.12.2020. godine, donijelo je

O D L U K U
o izvršenju Proračuna Općine Brinje
za 2021. godinu

Članak 1.

         Ovom Odlukom uređuje se način izvršenja Proračuna Općine Brinje za 2021. godinu (u daljnjem tekstu: Proračun), upravljanje prihodima i izdacima Proračuna te prava i obveze korisnika proračunskih sredstava.

Članak 2.

         U Proračunu su iskazani svi prihodi i izdaci koji pripadaju Općini, te svi proračunski izdaci u 2021. godini.

Članak 3.

         Stvarna naplata prihoda nije ograničena procjenom prihoda u Proračunu. Iznos izdataka utvrđenih u Proračunu smatraju se maksimalnim svotama, tako da stvarni izdaci Općine Brinje u 2021. god. prema ovom Proračunu su u iznosu  od 24.474.500,00 kn.

Članak 4.

         Ako tijekom godine dođe do znatnije neusklađenosti planiranih prihoda i izdataka Proračuna, njegovo uravnoteženje, odnosno preraspodjelu između korisnika, predložit će se Općinskom Vijeću da donese Izmjene i dopune proračuna.
         Općinski Načelnik može odobriti preraspodjelu utvrđenih sredstava između pojedinih proračunskih korisnika, s time da preraspodjela ne može biti veća od 5% sredstava utvrđenih na stavci koja se umanjuje.

Članak 5.

         Za izvršenje proračuna u cjelini je odgovoran Općinski Načelnik.

Članak 6.

         Nositelji i korisnici proračunskih sredstava obvezni su sredstva Proračuna namjenski i štedljivo koristiti sukladno propisima o korištenju, odnosno raspolaganju tim sredstvima.

Članak 7.

         Za  zaduživanje Općine radi kapitalnih ulaganja, Odluku donosi Općinsko Vijeće. 
Općina Brinje se zadužuje leasingom u iznosu od 100.000,00 kn  i kratkoročnim kreditom u iznosu od 
 2.500.000,00 kn. Povrat pozajmice u iznosu od 700.000,00 kn.
        Ukupan iznos duga na kraju 2021. očekuje se u iznosu od  1.945.000,00 kn.

Članak 8.
       
           Ako prihodi koji pripadaju Proračunu budu pogrešno uplaćeni ili naplaćeni u svoti većoj od propisane, pogrešno ili više naplaćena svota vratit će se uplatiteljima na teret tih prihoda.

 Rješenje o povratu sredstava donosi Općinski Načelnik.

Članak 9.

         Za neplanirane ili nedovoljno planirane izdatke koristit će se sredstva tekuće pričuve Proračuna.
O korištenju sredstava tekuće pričuve Proračuna odlučuje Općinski Načelnik u okviru svojih ovlasti.

Članak 10.

         Proračun se izvršava od  01. siječnja do 31. prosinca 2021.godine. Financijske obveze koje ne budu podmirene do 31.12.2021. godine podmirit će se iz namjenski odobrenih sredstava Proračuna za 2022. godinu.

Članak 11.

         U slučaju neostvarivanja planiranih prihoda Proračuna smanjit će se sredstva korisnika Proračuna, odnosno proračunski izdaci.

         Iznos smanjivanja sredstava utvrdit će Općinski Načelnik u skladu sa zakonskim propisima.

Članak 12.

         Korisnici proračunskih sredstava ne mogu preuzimati obveze  na teret proračunskih sredstava iznad svote koja 
im je raspoređena u posebnom dijelu Proračuna.

Članak 13.

          Proračunski korisnici koji ostvaruju prihode s naslova participacije ili druge prihode, ispostavljaju za iste račune temeljem kojih se novčana sredstva uplaćuju na  njihov račun. Glede sredstava i obveza raspodjele istih korisnici postupaju sukladno važećim propisima. Dječji vrtić Tratinčica Brinje kao korisnik proračunskih sredstava nije u obvezi da sredstva ostvarena od participacija uplaćuje na račun Općine Brinje.

Članak 14.

         Proračunski korisnici obvezni su izraditi financijske izvještaje sukladno članku 105. Zakona o proračunu i dostaviti ih stručnim službama Općine Brinje.

Članak 15.

         Općinski Načelnik  ima pravo nadzora nad financijskim, materijalnim i računovodstvenim  poslovanjem korisnika te nad zakonitošću i svrsishodnom uporabom proračunskih sredstava
         Korisnici su obvezni dati potrebne podatke, isprave i izvješća koja se od njih zatraže.
         Ako su sredstva bila upotrijebljena protivno Zakonu ili Proračunu, Općinski Načelnik poduzet će mjere da se tako utrošena sredstva nadoknade ili će privremeno obustaviti isplatu na stavki s koje su sredstva bila nenamjenski utrošena.

Članak 16.

         Slobodna novčana sredstva Proračuna mogu se oročavati kod poslovnih banaka ili plasirati drugim pravnim osobama putem pozajmice, pod uvjetom da to ne ometa redovito izvršenje proračunskih izdataka.
         Sredstva Proračuna ostvarena po osnovi oročenih sredstava, kamate na pozajmice i na novčana sredstva po viđenju u depozitu poslovnih banaka, prihod su Proračuna.

Članak 17.

         Ova Odluka objavit će se u "Županijskom glasniku" Ličko-senjske županije, a stupa na snagu  01. siječnja 2021.  godine.
                                                    OPĆINSKO VIJEĆE OPĆINE BRINJE

                                                                                                                       Predsjednik Općinskog Vijeća:
                                                                                                      
     							                         Ivan Perković, dipl. ing.